Document ID: 32005R0171

Title and Content:
ΚΑΝΟΝΙΣΜΌΣ (ΕΚ) αριθ. 171/2005 ΤΟΥ ΣΥΜΒΟΥΛΊΟΥ της 31ης Ιανουαρίου 2005 σχετικά με την τροποποίηση και αναστολή της εφαρμογής του κανονισμού (ΕΚ) αριθ. 2193/2003 για επιβολή πρόσθετων δασμών στις εισαγωγές ορισμένων προϊόντων, καταγωγής Ηνωμένων Πολιτειών της Αμερικής ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη περί ιδρύσεως της Ευρωπαϊκής Κοινότητας, και ιδίως το άρθρο 133, την πρόταση της Επιτροπής, Εκτιμώντας τα ακόλουθα: (1) Στις 7 Μαΐου 2003, επετράπη στην Κοινότητα από το όργανο επίλυσης διαφορών του Παγκόσμιου Οργανισμού Εμπορίου (ΠΟΕ) να επιβάλει αντισταθμιστικά μέτρα ύψους 4,043 εκατ. USD υπό τη μορφή πρόσθετων εισαγωγικών δασμών ποσοστού ύψους έως 100 % κατ'αξία για τις εισαγωγές ορισμένων ειδών από τις Ηνωμένες Πολιτείες. Κατόπιν τούτου, στις 8 Δεκεμβρίου 2003 η Κοινότητα εξέδωσε τον κανονισμό (ΕΚ) αριθ. 2193/2003 (1) του Συμβουλίου, για την επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής. (2) Εκτιμάται ότι, κατόπιν της έγκρισης του νόμου «American Jobs Creation Act» του 2004, η επιβολή πρόσθετων δασμών θα πρέπει να ανασταλεί και να εφαρμοσθεί εκ νέου είτε από την 1η Ιανουαρίου 2006 είτε 60 ημέρες αφότου το όργανο επίλυσης διαφορών του ΠΟΕ επιβεβαιώσει το μη συμβατό ορισμένων πτυχών της προαναφερόμενης πράξης με τη νομοθεσία του ΠΟΕ, επιλέγοντας εκ των δύο την ημερομηνία που ακολουθεί χρονολογικά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αναστέλλεται η εφαρμογή του κανονισμού (ΕΚ) αριθ. 2193/2003. Άρθρο 2 1. Ο κανονισμός (ΕΚ) αριθ. 2193/2003 εφαρμόζεται εκ νέου από την 1η Ιανουαρίου 2006 ή 60 ημέρες αφότου το όργανο επίλυσης διαφορών του ΠΟΕ επιβεβαιώσει ότι ορισμένες πτυχές του νόμου «American Jobs Creation Act» του 2004 των Ηνωμένων Πολιτειών της Αμερικής δεν συνάδουν με τις υποχρεώσεις των Ηνωμένων Πολιτειών έναντι του ΠΟΕ, επιλέγοντας εκ των δύο την ημερομηνία που ακολουθεί χρονολογικά. 2. Πριν από την εκπνοή της ανωτέρω προθεσμίας, η Επιτροπή δημοσιεύει ανακοίνωση στην Επίσημη Εφημερίδα της Ευρωπαϊκής Ένωσης ότι η επιβεβαίωση αυτή έχει δοθεί. Άρθρο 3 1. Το άρθρο 2 παράγραφος 1, του κανονισμού (ΕΚ) αριθ. 2193/2003 αντικαθίσταται ως εξής: «1. Δυνάμει του κανονισμού (ΕΟΚ) αριθ. 2913/92 επιβάλλεται πρόσθετος δασμός κατ’ αξίαν ύψους 14 % στα προϊόντα καταγωγής Ηνωμένων Πολιτειών της Αμερικής που περιλαμβάνονται στο παράρτημα του παρόντος κανονισμού.». 2. Το παράρτημα του κανονισμού (ΕΚ) αριθ. 2193/2003 αντικαθίσταται από το παράρτημα που προσαρτάται στον παρόντα κανονισμό. Άρθρο 4 Ο παρών κανονισμός τίθεται σε ισχύ την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Με εξαίρεση το άρθρο 3, ο παρών κανονισμός ισχύει από την 1η Ιανουαρίου 2005. Το άρθρο 3 ισχύει από την ημερομηνία της νέας έναρξης ισχύος του κανονισμού (ΕΚ) αριθ. 2193/2003 σύμφωνα με το άρθρο 2(1). Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Ιανουαρίου 2005.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2519
2079
2119
2106
6205
2520
614
7207
3258
1615
2200

EuroVoc IDs (Expanded): 2519
2079
2119
2106
6205
2520
614
7207
3258
1615
2200

Dataset Source: meu

Split: train